Seun (7) verloor hand toe klapper ontplofKosie Wessels (7) wat erg beseer is nadat ‘n klapper in sy hand ontplof het Foto: Child Medi Organisation, Facebook WAARSKUWING: Die foto’s onderaan die berig kan sensitiewe lesers en kinders ontstel. ŉ Gebroke enkelma van Polokwane in Limpopo en haar sewejarige seun ontvang berading nadat die seun sy linkerhard verloor het toe ŉ groot klapper Saterdag in sy hande ontplof het. “Die klapper is so groot, as ŉ volwasse man die klapper vashou, sal hy nie eens sy hand kan toemaak nie,” het Martie Hurn, skoonsuster van Caroline Strydom (38), ma van klein Kosie Wessels, Maandag aan Maroela Media verduidelik. Hurn tree as familiewoordvoerder vir Strydom op, aangesien sy soveel tyd as moontlik langs Kosie se hospitaalbed kan spandeer. “Caroline is ŉ enkelma van vyf kinders en was Saterdagmiddag besig om huis skoon te maak. Sy het gedink Kosie speel buite soos hy altyd doen. Kosie het egter in een van sy tienersusters se kamer ingegaan waar hy op ŉ klapper en vuurhoutjies afgekom het.” Hurn het gesê dit is nie duidelik aan wie die klapper behoort of hoe dit in die kamer opgeëindig het nie. “Haar dogter se kamer is gewoonlik gesluit, maar omdat Caroline huis skoongemaak het, was dit oopgelos sodat sy daar ook kan skoonmaak.” Strydom het skielik ŉ plofslag gehoor gevolg deur Kosie se angsgille. Die klapper het in sy hand ontplof en byna al die weefsel weggeruk. Hy het die klapper in die voorhuis aan die brand gesteek. Sy het dadelik haar seun se wond met lappe toegedruk en na buite gehardloop waar ŉ vreemdeling hulle gesien en met hulle na die plaaslike provinsiale hospitaal gejaag het. Kosie se hand moes noodgedwonge geamputeer word. Hy het ook brandwonde aan sy maag, gesig en arms opgedoen. Kosie se ervaring is deur die liefdadigheidsorganisasie Child Medi Organisation gedeel in ŉ poging om dié enkelouer met mediese onkostes by te staan en Kosie na ŉ private hospitaal te neem. “Die reaksie van die gemeenskap was oorweldigend en daar is Maandag genoeg geld ingesamel om hom na Mediclinic Polokwane oor te plaas,” het Hurn gesê. “Daar is tans genoeg geld vir drie dae se behandeling, maar daar lê nog ŉ lang pad van herstel voor en rehabilitasie voor wat baie geld gaan kos.” Hurn het gesê Kosie en sy ma ontvang tans berading om die verlies te verwerk. “Caroline is werklik in ŉ toestand van skok en huil baie. Sy het sedert Saterdag omtrent niks geslaap nie. Kosie vat dit ook vreeslik swaar en het werklik baie pyn. Hy is baie stil en vasgevang in sy eie gedagtes.” Child Medi Organisasion het ŉ fonds gestig om te help om Kosie se mediese onkostes te dek. Klik hier vir meer besonderhede.